Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ περί εκ νέου επιβολής οριστικού δασμού αντιντάμπινγκ στις εισαγωγές ορισμένων μαγνητικών δίσκων (μικροδίσκων 3,5 ιντσών), καταγωγής Ινδονησίας, που παράγονται και πωλούνται προς εξαγωγή στην Κοινότητα από την PT Betadiskindo Binatama (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Mε τον κανονισμό (ΕΚ) αριθ. 1821/98, το Συμβούλιο επέβαλε οριστικό δασμό αντιντάμπινγκ στις εισαγωγές ορισμένων μαγνητικών δίσκων (μικροδίσκων 3,5 ιντσών) καταγωγής Ινδονησίας.

Μετά από αίτηση που υπέβαλε ο ινδονήσιος εξαγωγέας PT Betadiskindo Binatama, η Επιτροπή κίνησε διαδικασία επανεξέτασης για "νέο εξαγωγέα", σύμφωνα με το άρθρο 11 παράγραφος 4 του κανονισμού (ΕΚ) αριθ. 384/96 του Συμβουλίου.

Ο αιτών δεν συνεργάστηκε στην έρευνα. Επομένως, προτείνεται να διατηρηθεί έναντι των μικροδίσκων 3,5 ιντσών που παράγονται και εξάγονται από την PT Betadiskindo Binatama ο δασμός που επιβλήθηκε σε εθνικό επίπεδο με τον κανονισμό (ΕΚ) αριθ. 1821/98 του Συμβουλίου και να εισπραχθούν αναδρομικά οι δασμοί επί των εισαγωγών που έχουν καταγραφεί από την ημερομηνία έναρξης της διαδικασίας επανεξέτασης.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ περί εκ νέου επιβολής οριστικού δασμού αντιντάμπινγκ στις εισαγωγές ορισμένων μαγνητικών δίσκων (μικροδίσκων 3,5 ιντσών), καταγωγής Ινδονησίας, που παράγονται και πωλούνται προς εξαγωγή στην Κοινότητα από την PT Betadiskindo Binatama

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (EΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 11 παράγραφος 4,

(1) EE L 56, της 6.3.1996, σ.1, όπως τροποποιήθηκε τελευταία με τον κανονισμό (ΕΚ) αριθ. 905/98 (EE L 128, της 30.4.98, σ.18).

την πρόταση που υπέβαλε η Επιτροπή, κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 1821/98 (2), το Συμβούλιο επέβαλε οριστικό δασμό αντιντάμπινγκ 41,1% στις εισαγωγές ορισμένων μαγνητικών δίσκων (μικροδίσκων 3,5 ιντσών), που χρησιμοποιούνται για την εγγραφή και την αποθήκευση κωδικοποιημένων ψηφιακών πληροφοριών ηλεκτρονικών υπολογιστών (εφεξής καλούμενων "το υπό εξέταση προϊόν"), και υπάγονται στον κωδικό ΣΟ ex 8523 20 90 (κωδικός TARIC 8523 20 90*10), καταγωγής Ινδονησίας.

(2) EE L 236, της 22.8.1998, σ.1.

Β. ΠΑΡΟΥΣΑ ΔIΑΔIΚΑΣIΑ

(2) Εν συνεχεία, η Επιτροπή έλαβε αίτηση επανεξέτασης των ισχυόντων επί του παρόντος μέτρων από τον ινδονήσιο παραγωγό PT Betadiskindo Binatama (εφεξής καλούμενο "Betadiskindo" ή "η εταιρεία"), και συγκεκριμένα αίτημα για την έναρξη διαδικασίας επανεξέτασης "ως προς νέους εξαγωγείς" του κανονισμού (ΕΚ) αριθ. 1821/98, σύμφωνα με το άρθρο 11 παράγραφος 4 του κανονισμού (ΕΚ) αριθ. 384/96 του Συμβουλίου (εφεξής καλούμενου "βασικός κανονισμός"). Η Betadiskindo υποστήριξε ότι δεν συνδέεται με κανέναν από τους ινδονήσιους εξαγωγείς ή παραγωγούς που υπόκεινται στα ισχύοντα μέτρα αντιντάμπινγκ όσον αφορά το υπό εξέταση προϊόν. Επιπλέον, η εταιρεία υποστήριξε ότι δεν είχε πραγματοποιήσει εξαγωγές του υπό εξέταση προϊόντος στην Κοινότητα κατά την αρχική περίοδο της έρευνας (δηλαδή από 1ης Μαρτίου 1994 έως 28 Φεβρουαρίου 1995) αλλά μετά την περίοδο αυτή.

(3) Η Επιτροπή εξέτασε τα αποδεικτικά στοιχεία που υπέβαλε η εταιρεία και έκρινε ότι ήταν επαρκή για να δικαιολογήσουν την έναρξη διαδικασίας επανεξέτασης, σύμφωνα με το άρθρο 11 παράγραφος 4 του βασικού κανονισμού. Κατόπιν διαβουλεύσεων με τη συμβουλευτική επιτροπή και αφού παρέσχε την ευκαιρία στον κοινοτικό κλάδο παραγωγής να διατυπώσει τις παρατηρήσεις του, η Επιτροπή κίνησε, με τον κανονισμό (ΕΚ) αριθ. 2152/98 (3) του Συμβουλίου διαδικασία επανεξέτασης του κανονισμού (ΕΚ) αριθ. 1821/98 του Συμβουλίου όσον αφορά τη Betadiskindo και άρχισε την έρευνα.

(3) EE L 271, της 8.10.1998, σ.9.

Με τον κανονισμό για την έναρξη διαδικασίας επανεξέτασης καταργήθηκε επίσης ο δασμός αντιντάμπινγκ πoυ είχε επιβληθεί με τoν κανoνισμό (ΕΚ) αριθ. 1821/98 όσον αφορά τις εισαγωγές τoυ υπό εξέταση πρoϊόντoς, πoυ παράγεται και εξάγεται στην Κoινότητα από την Betadiskindo, και ζητήθηκε από τις τελωνειακές αρχές, σύμφωνα με τo άρθρo 14 παράγραφoς 5 τoυ βασικoύ κανoνισμoύ, να προβούν στις κατάλληλες ενέργειες για την καταγραφή των εν λόγω εισαγωγών.

(4) Τo πρoϊόν που αφoρά η επανεξέταση είναι τo ίδιo προϊόν με εκείνο που εξετάστηκε από τον κανονισμό (ΕΚ) αριθ. 1821/98.

(5) Η Επιτρoπή ενημέρωσε επισήμως την Betadiskindo και τoυς αντιπροσώπους της χώρας εξαγωγής. Επιπλέον, παρέσχε στα λοιπά άμεσα ενδιαφερόμενα μέρη την ευκαιρία να γνωστοποιήσουν τις απόψεις τους γραπτώς και να ζητήσουν ακρόαση. Εν τούτοις, η Επιτροπή δεν έλαβε κανένα τέτοιο αίτημα.

Κατά την έναρξη της έρευνας, η Επιτροπή έστειλε ερωτηματολόγιο στην Betadiskindo. Εν τούτοις, οι απαντήσεις στο ερωτηματολόγιο περιείχαν ελλείψεις τις οποίες κλήθηκε να συμπληρώσει η εταιρεία, πράγμα όμως που δεν έπραξε. Επιπλέον, η Επιτροπή δεν ήταν σε θέση να επαληθεύσει τις πληροφορίες που θεωρούσε απαραίτητες προς το σκοπό της έρευνας, δεδομένου ότι δεν μπόρεσε να πραγματοποιήσει επιτόπια επαλήθευση, παρότι η εταιρεία είχε ενημερωθεί για τις δεσμευτικές προθεσμίες που ισχύουν για την έρευνα και τις ενδεχόμενες συνέπειες που επισύρει η τυχόν άρνηση συνεργασίας.

Γ. ΠΕΔΙΟ ΕΦΑΡΜΟΓΗΣ ΤΗΣ ΕΠΑΝΕΞΕΤΑΣΗΣ

(6) Δεδομένου ότι δεν υποβλήθηκε καμία αίτηση επανεξέτασης των συμπερασμάτων που αφορούν τη ζημία, η επανεξέταση περιορίστηκε στην πρακτική ντάμπινγκ.

Δ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

(7) Δεδομένου ότι, λόγω της άρνησης συνεργασίας εκ μέρους της εταιρείας, η Επιτροπή δεν μπόρεσε να καθορίσει κατά πόσον η εταιρεία ήταν πράγματι νέος εξαγωγέας ούτε να υπολογίσει το περιθώριο ντάμπινγκ, τα συμπεράσματα συνήχθησαν σύμφωνα με το άρθρο 18 παράγραφος 1 του βασικού κανονισμού. Λόγω της άρνησης συνεργασίας, είναι σκόπιμο να συναχθεί το συμπέρασμα ότι οι εισαγωγές στην Κοινότητα ορισμένων μαγνητικών δίσκων (μικροδίσκων 3,5 ιντσών) που παράγονται και εξάγονται από την Betadiskindo πρέπει να υποβληθούν στο δασμό 41,1% που έχει επιβληθεί σε εθνικό επίπεδο με τον κανονισμό (ΕΚ) αριθ. 1821/98 του Συμβουλίου και, επομένως, ότι πρέπει να επιβληθεί εκ νέου το εν λόγω ποσοστό δασμού.

Ε. ΑΝΑΔΡΟΜIΚΗ ΕIΣΠΡΑΞΗ ΤΟΥ ΔΑΣΜΟΥ ΑΝΤIΝΤΑΜΠIΝΓΚ

(8) Δεδoμένoυ ότι με την επανεξέταση διαπιστώθηκε πρακτική ντάμπινγκ όσoν αφoρά την Betadiskindo, o δασμός αντιντάμπινγκ πoυ εφαρμόζεται στην εν λόγω εταιρεία εισπράττεται επίσης αναδρoμικά από την ημερoμηνία έναρξης της διαδικασίας επανεξέτασης για τις εισαγωγές πoυ έχουν καταγραφεί, σύμφωνα με τo άρθρo 3 τoυ κανoνισμoύ (ΕΚ) αριθ. 2152/98.

ΣΤ. ΓΝΩΣΤΟΠΟΙΗΣΗ ΚΑI ΔIΑΡΚΕIΑ ΙΣΧΥΟΣ ΤΩΝ ΜΕΤΡΩΝ

(9) Η Betadiskindo ενημερώθηκε για τα πραγματικά περιστατικά και το σκεπτικό βάσει των οποίων επρόκειτο να προταθεί η εφαρμογή του κανονισμού (ΕΚ) αριθ. 1821/98 στις εισαγωγές της στην Κοινότητα.

(10) Σύμφωνα με τo άρθρo 11 παράγραφoς 2 τoυ βασικoύ κανoνισμoύ, η παρούσα επανεξέταση δεν έχει επιπτώσεις στην ημερoμηνία λήξεως ισχύoς τoυ κανoνισμoύ (ΕΚ) αριθ. 1821/98.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

’ρθρο 1

1. Επιβάλλεται οριστικός δασμός αντιντάμπινγκ στις εισαγωγές μικροδίσκων 3,5 ιντσών, που χρησιμοποιούνται για την εγγραφή και απομνημόνευση κωδικοποιημένων ψηφιακών πληροφοριών υπολογιστή, οι οποίοι υπάγονται στον κωδικό ΣΟ ex 8523 20 90 (συμπληρωματικός κωδικός TARIC 8523 20 90* 10), κατάγονται από την Ινδονησία και παράγονται από την PT Betadiskindo Binatama.

2. Το ποσοστό του εφαρμοστέου δασμού στην καθαρή τιμή, ελεύθερο στα σύνορα της Κοινότητας, πριν από τον εκτελωνισμό, είναι 41,1 %.

3. Ο δασμός που επιβάλλεται με τον παρόντα κανονισμό εισπράττεται επί των εισαγωγών του υπό εξέταση προϊόντος που έχουν καταγραφεί σύμφωνα με το άρθρο 3 του κανονισμού (ΕΚ) αριθ. 2152/98.

4. Με την επιφύλαξη τυχόν διαφορετικής ρύθμισης, εφαρμόζονται οι διατάξεις που ισχύουν για τους τελωνειακούς δασμούς.

’ρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος